**Pistetilanteet kiivaassa vaihtelussa elektroniikan SM-taistossa**

Aamupäivän aikaan suoritettu piirilevyn sorvaus muutti pistetilanteen aivan uuteen uskoon.

* Mutta se tulee muuttumaan vielä iltapäivän tehtävässä, tuomaristo totesi yhdestä suusta.

Kilpailijoiden tehtävänä on ollut valmistaa aurinkoenergiajärjestelmä. Kilpailijat suunnittelivat ensimmäisenä päivänä piirilevyn. Suunnittelun jälkeen finalistit kokosivat sen eilen iltapäivällä ja tänään keskiviikkona vuorossa oli piirilevyn sorvaus ja viimeistelyt huomista koekäyttöä varten.

Aurinkopaneelitehtävä edustaa paikallisuutta ja uutta energiamuotoa. Lajivastaava **Erkki Vainio** kertoo että nuori yritys tarttui ideaan innolla.

* Salolainen yrittäjä Areva Solar innostui lähtemään mukaan. Kilpailijat ovat opiskelleet järjestelmän valmistamista, ja ovat valmiita jakamaan oppejaan kouluissa. Tätä uutta alaa ei vielä koulujen opetusohjelmissa ole. Tarkoitus on tehdä opetusvideoita ja saada uuden energiamuodon opetusta kouluihin enemmänkin.

Aurinkoenergian tuotanto on Suomessa vielä lapsenkengissä, vaikka olosuhteet olisivat otolliset. Saksan sähkökulutuksesta pystytään kattamaan viiden prosentin verran aurinkoenergialla.

Uusia energiantuotantomuotoja mietitään maailmanlaajuisesti jatkuvasti uusiutumattomien energiamuotojen tilalle. Tällaisia ovat mm. öljy, maakaasu ja suomalaisittain paljon hyödynnetty turve.

Lisätietoja lajivastaava Erkki Vainiolta 044 7704 280

Tiedottaja Erja Andersson